अन्नत बरत से जन्म-जन्मान्तर के पाप कटेला और सुख-समृद्धि में बढ़ोतरी होखेला - अन्नत व्रत कथा
बहुत समय पहिले के बात ह, पुरान समय में सुमन्तु नाम के एगो वशिष्ठ गोत्रीय मुनि रहले। उनुकर पत्नी के नाम दीक्षा रहे अवुरी उनकर बेटी के नाम शीला रहे।
जीवन बीतत रहे लेकिन कुछ समय बाद मुनि के पत्नी दीक्षा मर गईली, दीक्षा के मरला के बाद सुमन्तु मुनि करकश नाम के एगो लईकी से बियाह कईले। बियाह के बाद से करकश मुनि के बेटी शीला के बहुत तंग करे लगली। लेकिन शीला के शांत अवुरी गंभीर मन एह सबसे ना घराईल उ बहुत गुणवान अवरू सुशील रहली।
कुछ समय बाद सुमन्तु अपना बेटी के बियाह कौंडिल्य मुनि के संगे क देले। बियाह के बाद कौंडिल्य मुनि भी सुमन्तु के संगे उनुके आश्रम में रहत रहले, लेकिन शीला के सौतेली माई करकश के बेवहार से तंग आ शीला के साथे आश्रम छोड़ के चल गईले।
जब कौंडिल्य मुनि आश्रम छोड़ के चलले त राह में एक जगह उ नहाए खाती रुकले। जब मुनि नहात रहले ओहि समय उहाँ कुछ औरतन के झुंड नदी प अन्नत भगवान के पुजा करे अईली। ओह झुंड के देख शीला ओह लोग के भीरी चल गईली।
नदी प पहुँच शीला बकीए औरत लोग से सवाल कईली कि – “इ कवन बरत ह, एकरा के काहें अवुरी कईसे कईल जाला?”
उहाँ जेतना मेहरारू रहली उ सभे शीला के सवाल के जबाब देवे लागल, एक जानी कहली – “इ अनंत चतुर्दशी के बरत ह, एकरा के कईला से आदमी के जन्म-जन्मांतर तक के कष्ट दूर हो जाला। एह बरत के पूरा विधि से कईला प पाप नष्ट होखेला अवुरी सुख-शांति मिलेला”।
आगे एक जानी एह बरत के विधि-विधान के बारे में कहली – “एह बरत के करे खाती भोरे भोरे नहा धो के प्रसाद के रूप में रसियाव अवरू अनरसा के विशेष भोजन बनावल जाला। आधा भोजन ब्रह्मण के दान क दिहल जाला अवरू एह बरत में पूजा कवनो नदी भा तालाब के किनारे होखेले”।
आगे सभ लोग एक संगे कहल कि हमनी के एह नदी के किनारे उहे पुजा करे आईल बानी’जा।
आगे एक जानी कहली – “एह पुजा में दूब से शेषनाग के मूर्ति बनावल जाला, एह दूब से बनल शेषनाग के बांस के डलिया में ध के नदी के किनारा ले आवल जाला। नदी के किनारा एही शेषनाग के फूल अवरू धूप से पुजा कईल जाला”।
“दीप-धुप से पूजा कईला के बाद सुता के बनल रक्षा सूत्र (धागा) भगवान के चढावल जाला जवन कि पूजा के बाद कलाई भा हाथ में बान्ह लिहल जाला, एही सुता के अनंत सूत्र भी कहल जाला”।
“एह अनंत सूत्र में 14 गो गिरह होखेला, अवुरी एकरा के कुमकुम से रंग औरत दाहिना हाथ में त मरद बायाँ हाथ में पहिने ले। एह अनंत सूत्र के बान्हे अवरू पुजा से सुख सौभाग्य बढेला अवरू भगवान के सनेह बनल रहेला”।
इ सब सुनला के बाद शीला भी एह बरत के करे के ठान लेतारी, उ बरत करतारि अवुरी अनंत सूत्र के अपना बांहि में बान्ह लेतारी।
भगवान् अंनत के कृपा से शीला अवुरी कौंडिल्य के घरे सभ प्रकार के सुख - समृद्धि आ गईल अवुरी एह लोग के जीवन सुखी हो गईल।
समय बीतत गईल कि एक दिन कौंडिल्य मुनि के नज़र अपना मेहरारू के हाथ में बन्हाईल अनन्त सूत्र प परल, एह धागा के देख मुनि भ्रम में पर गईले अवरू पुछले –“शीला, हई हाथ में का पेन्हले बाडु”?
शीला आराम से नरम आवाज में कहली - “हे प्राणप्रिय, इ अनंत भगवान के पवित्र सूत्र ह। इहे पुजा अवरू बरत कईला के बाद से ही हमनी के इ सुख मिलल बाटे”।
शीला के बात सुन कौंडिल्य मुनि खिझिया गईले, शायद सुख-सुविधा के मद में चूर रहले। कौंडिल्य अपनी मेहरारू शीला से कहले – “इ सुख तहरा बरत अवरू पुजा से नईखे मिलल, एह सुख के पीछे हमार मेहनत अवुरी ज्ञान बाटे”।
कौंडिल्य मुनि के लागत रहे कि इ धागा कवनो जादू-टोना ह। एही खीझ में ओह दिन कौंडिल्य मुनि शीला के हाथ में बन्हाईल धागा के तुर के फेंक देले।
धागा फेंकला के बाद से लगातार ओह लोग के धन अवुरी सुख में कमी आवे लागल, सभ धन अवुरी संपत्ति नष्ट हो गईल आ इ लोग बहुते दुखी रहे लगले। कौंडिल्य मुनि के अब लागे लागल कि इ सभ ओह धागा के चलते ही भईल बा।
आपन गलती के आभास होते उ संकल्प कईले कि उ अपना गलती के प्रायश्चित करीहे अवरू तप करीहे, तब तक करीहे जब तक कि भगवान अनंत उनुका के दर्शन नईखन दे देत।
एक दिन दुखी हो कौंडिल्य मुनि जंगल में चले गईले। जंगल में उ देखले कि एगो आम के पेड़ पाकल आम से लदाईल बा, लेकिन केहु ओह आम के खात नईखे। जब इ आम के पेड़ के नजदीक गईले त देखले कि पूरा पेड़ प कीड़ा लाग गईल बा। मुनि ओह पेड़ से पुछले कि का तू अनंत भगवान के देखले बाड़े? जवाब ना में मिलल।
आगे बढले त एगो गाय अवरू ओकर बच्छा लउकल, अवुरी आगे बढले त एगो बैल मिलल। इ सभ एकही घाँस के मैदान में रहे लेकिन केहु घाँस ना खात रहे।
अवरू आगे बढले त दु गो नदी देखाई देलस, दुनों नदी एक दूसरा के किनारा प आपस में मिलत रहे। लेकिन एह दुनों नदी के पानी के केहु पुछत ना रहे।
एह प्रकार उ सभे केहु से लत्तर, पेड़, जीव-जंतु, से अनंत भगवान के पाता पुछले लेकिन सब केहु माना क देलस। अब मुनि निराश हो गई, अपना जीवन के तयागे के बारे में सोचे लगले। एही सोच में जब उ आगे बढले दयानिधि भगवान, अनंत, बूढ़ ब्राह्मण के रूप में कौंडिल्य मुनि के दर्शन देले अवरू अनन्त बरत करे के कहले।
भगवान, मुनि से कहले - “तु जवन अनन्त सूत्र के अनादर कईले, इ सभ ओहि के फल ह। एकर प्रायश्चित करे बदे तोरा चौदह वर्ष तक लगातार अनन्त बरत के पालन करे के परी। जब तू चौदह साल बाद एह बरत के उध्यापन करबे त तोर नष्ट भईल सम्पत्ति मिल जाई अवुरी तु पहिलही निहन सुखी हो जईबे।
कौंडिल्य मुनि भगवान के आदेश के पालन कईले, शीला अवुरी कौंडिल्य मुनि अनंत व्रत के करे लागले अवरू चौदह साल पूरा होते उ लोग फेर से पहिलही निहन सुख अवुर समृद्ध हो गईले।
एह बरत के करे से मुक्ति अवरू भक्ति दुनों के फल मिलेला। अनन्त बरत के विधि-विधान से पूजन कईला प पाप कटेला अवरू सुख-शांति मिलेला।
ॐ जय श्री अनंत भगवान
hin_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva mai_Deva